Institutul Național de Administrație (INA) și-a lansat oferta programelor de formare profesională pentru anul 2024, primele module noi fiind cele despre utilizarea inteligenței artificiale.
INA organizează programe de formare pentru numirea în funcțiile de prefect și subprefect precum și programe de formare pentru ocuparea unei funcții de înalt funcționar public.
Ceremonia de lansare a programelor din anul 2024 s-a desfășurat la data de 25 martie la Palatul Victoria, în prezența premierului Marcel Ciolacu.
Oferta pentru anul 2024 este "deschisă tuturor angajaților din sistemul public, dar și altor persoane interesate". În această ofertă "au fost incluse cursuri și module inovatoare, care tratează tematici actuale complexe, precum utilizarea inteligenței artificiale sau maximizarea eficienței rețelelor sociale în comunicare și combaterea dezinformării, fiind menținute și cele care, în anii precedenți, au primit cele mai bune recenzii din partea absolvenților", precizează un comunicat transmis de INA.
"INA își reafirmă astăzi angajamentul pentru modernizare și eficientizare în administrație, prin profesionalizarea resurselor umane, și continuă să pledeze pentru conștientizarea rolului formării profesionale în creșterea calității serviciilor publice. Fără formare continuă este dificil, dacă nu imposibil, să ne adaptăm – ca sistem administrativ – standardelor de calitate impuse de societate și de cetățeni", a declarat Ioana-Roxana Melenciuc-Ioan, președinta INA.
"INA este principalul reper în administrația publică atunci când vorbim despre formare și perfecționare a resurselor umane. Majoritatea celor prezenți astăzi au urmat cel puțin un curs la INA și vreau să îi și felicit cu această ocazie pe absolvenții din sală. De altfel, majoritatea celor care lucrează sau doresc să lucreze în administrația publică trec – sau ar trebui să treacă – pe la cursurile Institutului. Îi încurajez acum să consulte noua ofertă", a transmis Mihai – Alexandru Ghigiu, șeful Cancelariei Prim-Ministrului.